Felagið hjá Barbaru í Gongini farið á húsagang Barbara í Gongini, tá hon fekk Mentanarvirðisløn Landsins fyrr í ár (Savnsmynd) 2018-07-05 11: 31 Ingi Samuelsen Avantgarde klædnafyritøkan hjá føroyska sniðgevanum, Barbaru í Gongini, er farin á húsagang, boðar fyritøkan við høvuðssæti á Refshaleøen í Keypmannahavn frá í dag. Barbara í Gongini hevur gjøgnum felag sítt, sum ber hennara navn, gjørt vart við seg á móta- og klædnamessum kring allan heim. Hon hevur verið fast innbúgv á Copenhagen Fashion week og eisini í Paris og Los Angeles. Felagið Barbara I Gongini A/S varð stovnað í 2010, men klædnamerkið hevur verið selt síðan 2005, skrivar danski miðilin finans. dk. 11 fólk vóru í starvi í fyritøkuni. Sniðgevingin og søluarbeiðið fór fram á Refshaleøen, meðan sjálv framleiðslan er farin fram uttanlands. Fyritøkan hevði handlar og var umboðað í fleiri stórum býum uttanlands. Nú koma ikki fleiri roknskapir frá Barbara I Gongini A/S, og bústjórin hevur latið aftur heimasíðuna, haðani klæðir hennara eru seld. Sambært BT sigur bústjórin, at inntøkan í felagnum ikki var nóg stór til at rinda skuldarum og veitarum. Barbara fekk útbúgving sum klædnasniðgevi frá Danmarks Designskole í 1996, og hon hevur rikið fyritøkuna og verið høvuðseigari saman við manni sínum, Ole, sum upprunaliga er politistur. Hinir eigararnir í felagnum vóru Christian Phillip Arnstedt og Karin Plonaitis, skrivar Finaks. dk. Fyrr í ár fekk Barbara í Gongini handa Mentanarvirðisløn Landsins. Les grein her Barbara í Gongini og hennara sniðgevarafelag hevur havt nógvar spennandi uppgávur við at klæða kend fólk, m. a. Lenny Kravitz og Rihanna. Nógv varð eisini gjørt burtur úr klæðunum, sum donsku luttakararnir á Eurovision Songcontest í ár vóru í. Les: